**Ministru kabineta noteikumu projekta "Maksātnespējas kontroles dienesta tīmekļvietnē publicējamo ziņu noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Maksātnespējas kontroles dienesta tīmekļvietnē publicējamo ziņu noteikumi" (turpmāk – noteikumu projekts) mērķis ir, publicējot Maksātnespējas likumā noteiktās ziņas, nodrošināt maksātnespējas procesu un tiesiskās aizsardzības procesu caurskatāmību un veicināt sabiedrības kontroli pār minētajiem procesiem.  Lai sasniegtu minēto mērķi, noteikumu projekts nosaka detalizētu publiskoto ziņu apjomu un publicēšanas, kā arī kļūdu labošanas kārtību.  Noteikumu projektā noteiktais regulējums stājas spēkā 2018. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Maksātnespējas likuma 12.2 panta ceturtā daļa (stāsies spēkā 2018. gada 1. jūlijā). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā informāciju, kas iegūta, veicot situācijas maksātnespējas nozarē izpēti (Tirgus un sabiedriskās domas pētījumu centra "SKDS" veiktā aptauja "Uzskati par ar maksātnespējas procesu un tiesiskās aizsardzības procesu saistītajiem jautājumiem"[[1]](#footnote-1), Ārvalstu investoru padomes Latvijā un profesionālo pakalpojumu uzņēmuma "Deloitte" veiktais pētījums "Ļaunprātīgi maksātnespējas procesa riski Latvijā"[[2]](#footnote-2)), konstatēts, ka sabiedrības uzticēšanās līmenis maksātnespējas procesa administratoru (turpmāk – administrators) profesijai un maksātnespējas procesa norises likumībai ir ļoti zems. Apkopotās informācijas analīzes rezultātā tika secināts, ka šāda situācija ir izveidojusies, jo maksātnespējas process atsevišķos gadījumos tiek izmantots ļaunprātīgi.  Lai novērstu šos riskus, Ministru kabinets 2016. gada 6. septembrī atbalstīja Maksātnespējas politikas attīstības pamatnostādnes 2016. –2020. gadam (atbalstītas ar Ministru kabineta 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu") (turpmāk – Pamatnostādnes) un 2016. gada 22. decembrī Saeima pieņēma grozījumus Maksātnespējas likumā.  Viens no Pamatnostādnēs ietvertajiem uzdevumiem ir informāciju par maksātnespējas procesa norisi un administratoru rīcību no elektroniskās sistēmas nākotnē padarīt publiskojamu, lai nodrošinātu sabiedrības kontroli. Proti, viens no faktoriem, kas veicina uzticamību maksātnespējas procesiem, ir tā caurspīdīgums. Publiskojot informāciju par administratora un tiesiskās aizsardzības procesa uzraugošās personas (turpmāk – uzraugošā persona) darbības rezultātiem, tiks radīts priekšnoteikums sabiedrības kontrolei pār šo personu darbību, kā arī nodrošināta iespēja kreditoriem sekot līdzi administratora un uzraugošās personas darbībai un viņu darbības atbilstībai normatīvo aktu prasībām, citastarp nodrošinot iespēju izvēlēties konkrētajam gadījumam atbilstošāko uzraugošo personu.  Tādējādi, lai veicinātu kreditoru interešu aizsardzību tiesiskās aizsardzības procesā, ārpustiesas tiesiskās aizsardzības procesā (turpmāk kopā – tiesiskās aizsardzības process) un maksātnespējas procesā, sekmētu tiesiskās aizsardzības procesa īstenošanu, nodrošinot iespēju izvēlēties labāko uzraugošo personu, kā arī informētu sabiedrību par Maksātnespējas kontroles dienesta darbības rezultātiem, Maksātnespējas likuma 12.2 pantā, kas stājas spēkā 2018. gada 1. jūlijā (Maksātnespējas likuma pārejas noteikumu 52. punkts), paredzēts Maksātnespējas kontroles dienesta pienākums nodrošināt noteiktas informācijas par administratoru un uzraugošo personu darbību publiskošanu. Atbilstoši Maksātnespējas likuma 12.2 panta ceturtajai daļai Ministru kabinetam ir noteikts pilnvarojums noteikt publiskoto ziņu apjomu un publicēšanas, kā arī kļūdu labošanas kārtību. Ņemot vērā minēto, tika izstrādāts noteikumu projekts.  Papildus jāņem vērā, ka Saeimā tiek izskatīts likumprojekts "Grozījumi Maksātnespējas likumā" (Nr. 1093/Lp12) (turpmāk – Likumprojekts), kas 2018. gada 19. aprīlī Saeimā tika pieņemts otrajā lasījumā. Likumprojektā citastarp paredzēts mainīt Maksātnespējas administrācijas nosaukumu, nosakot ka iestāde turpmāk tiks saukta par Maksātnespējas kontroles dienestu, kā arī paredzēts mainīt Elektroniskās maksātnespējas uzraudzības sistēmas regulējumu, paplašinot šīs sistēmas darbības mērķi un funkcionalitāti un attiecīgi, mainot tās nosaukumu, nosakot, ka tā turpmāk tiks saukta par Elektronisko maksātnespējas uzskaites sistēmu (turpmāk – Sistēma). Līdz ar to noteikumu projektā ietvertais regulējums sagatavots, ņemot vērā Likumprojektā paredzētos grozījumus Maksātnespējas likumā.  **Vispārīgie jautājumi**  Atbilstoši Likumprojektā ietvertajiem grozījumiem Maksātnespējas likuma 12.1 pantā, kuru spēkā stāšanās ir paredzēta 2018. gada 1. jūlijā, (Maksātnespējas likuma pārejas noteikumu 51. punkts), ir noteikts, ka tiek izveidota Sistēma, kas ir valsts informācijas sistēma, kuras pārzinis ir Maksātnespējas kontroles dienests, bet turētājs – Tiesu administrācija. Saskaņā ar Maksātnespējas likuma 12.1 panta otro daļu atbilstoši Likumprojektā ietvertajiem šā likuma grozījumiem Sistēmas mērķis ir sekmēt Maksātnespējas kontroles dienesta uzdevumu veikšanu, normatīvajos aktos noteikto ziņu sagatavošanu un publiskošanu Maksātnespējas kontroles dienesta tīmekļvietnē, informācijas apriti starp maksātnespējas procesā iesaistītajām personām un institūcijām, kā arī administratoru un uzraugošo personu pienākumu izpildi un tiesību izmantošanu. Viena no Sistēmas funkcijām ir nodrošināt Maksātnespējas likuma 12.2 panta pirmajā daļā noteikto ziņu publicitāti. Līdz ar to Maksātnespējas kontroles dienests savā tīmekļvietnē publicēs daļu no ziņām, kas iekļautas Sistēmā.  Ņemot vērā, ka Maksātnespējas kontroles dienesta tīmekļvietnē publicē daļu no Sistēmā iekļautajām ziņām, tad attiecīgi kļūdas šajās ziņās tiks labotas saskaņā ar normatīvajiem aktiem, kas regulē Sistēmas darbību (regulējums tiek izstrādāts paralēli ar šo noteikumu projektu). Personas par konstatētajām kļūdām publicētajās ziņās informē Sistēmas pārzini – Maksātnespējas kontroles dienestu. Sistēmas pārzinis noskaidro, kas ir institūcija vai persona, kas ir iekļāvusi kļūdaino ziņu un informē attiecīgo personu vai institūciju par konstatēto kļūdu, lūdzot to novērst.  Atbilstoši noteikumu projektam un Maksātnespējas likumā noteiktajam ziņu publicēšanas mērķim, Maksātnespējas kontroles dienesta tīmekļvietnē publicētās ziņas atjauno ne retāk kā reizi ceturksnī.  **Publicējamās informācijas apjoms**  *Ziņas par administratoru*  Pamatojoties uz Maksātnespējas likuma 12.2 panta pirmās daļas 1. punktā norādīto, Maksātnespējas kontroles dienests par administratoru publicē tā vārdu, uzvārdu, kā arī kontaktinformāciju, norādot Maksātnespējas likuma 18. panta pirmās daļas 4.–6. punktā minēto informāciju. Šobrīd Latvijas Republikas Uzņēmumu reģistra (turpmāk – Uzņēmumu reģistrs) vestajā maksātnespējas reģistrā (turpmāk – maksātnespējas reģistrs) tiek norādīts arī administratora faksa numurs, ja administrators tādu ir izvēlējies norādīt, tādējādi būtībā paplašinot jēdziena "tālruņa numurs" izpratni. Līdz ar to, ņemot vērā, ka praksē administratori var lūgt maksātnespējas reģistrā norādīt arī faksa numuru, papildus pie administratora kontaktinformācijas publicētajās ziņās var tikt atspoguļots arī viņa faksa numurs.  Saskaņā ar Maksātnespējas likuma 12.2 panta pirmās daļas 8. punktu Maksātnespējas kontroles dienests publicē ziņas par praktizēšanas laiku administratora profesijā. Šobrīd nevienā reģistrā vai informācijas sistēmā netiek apkopota informācija par administratora praktizēšanas laiku, līdz ar to, lai nodrošinātu Maksātnespējas likuma 12.2 panta pirmās daļas 8. punktā noteikto ziņu publicitāti, šo aprēķinu veiks Sistēma.  Maksātnespējas kontroles dienests publicēs administratora atrašanās laiku administratora statusā, t.i., laiku, cik ilgi administratoram ir derīgs sertifikāts vai amata apliecība. Ja administrators saskaņā ar Maksātnespējas likuma 13.1 pantu ir iecelts amatā, tad viņa atrašanās laiku administratora profesijā aprēķina, ieskaitot laiku, kad viņam bija derīgs sertifikāts. Tātad, administratora atrašanās laiks administratora profesijā tiek rēķināts no dienas, kad administrators iecelts amatā vai administratoram izsniegts sertifikāts, līdz brīdim, kad administrators ir atbrīvots vai atcelts no amata vai administratoram ir izbeigta vai anulēta sertifikāta darbība.  Ņemot vērā, ka praksē derīgs sertifikāts vai amata apliecība nenozīmē, ka administrators aktīvi praktizē administratora profesijā, publicējamās ziņās tiks atspoguļots arī administratora praktizēšanas ilgums. Lai to aprēķinātu, tiks ņemts vērā ne tikai sertifikāta vai amata apliecības sākuma un beigu datums, bet papildus arī šādas ziņas:  1) datums, no kura administratoram saskaņā ar Maksātnespējas likumu vai citiem normatīvajiem aktiem nav tiesību pildīt administratora pienākumus nevienā maksātnespējas procesā, ja administratora amata darbība apturēta, administrators no amata ir atstādināts, kriminālprocesa ietvaros pieņemts lēmums par procesuālā piespiedu līdzekļa – noteiktas nodarbošanās aizliegums piemērošanu, ar kuru noteikts ierobežojums pildīt administratora amata pienākumus, vai administratora amata darbības apturēšanas termiņš ir beidzies vai nepastāv vairs apstākļi, kas bija par pamatu administratora atstādināšanai no amata, un administrators vēl nav nokārtojis kvalifikācijas eksāmenu nākamajā tā rīkošanas reizē;  2) datums, kad administratoram ir atjaunotas tiesības pildīt administratora amata pienākumus.  Noteikumu projektā paredzēts, ka gan laiks, kad administrators atradies administratora statusā, gan praktizēšanas laiks administratora profesijā tiks atspoguļots dienās un periodos. Attiecībā uz praktizēšanas laiku tiks atspoguļoti gan periodi, kad administratora sertifikāts vai amata apliecība ir bijusi "neaktīva" – saskaņā ar Maksātnespējas likumu vai citiem normatīvajiem aktiem nav tiesību pildīt administratora pienākumus nevienā maksātnespējas procesā, gan periodi, kad administratoram ir tiesības pildīt administratora amata pienākumus. Publicējamā informācijā netiks atšifrēts, kāpēc administratoram konkrētajā periodā nav bijušas tiesības pildīt administratora pienākumus.  Saskaņā ar Maksātnespējas likuma 12.2 panta pirmās daļas 7. punktu Maksātnespējas kontroles dienests publicē ziņas par administratora administrēto juridisko personu maksātnespējas procesu un fizisko personu maksātnespējas procesu skaitu un ilgumu.  Noteikumu projektā noteikts, ka Maksātnespējas kontroles dienests publicē administratora lietvedībā bijušo juridiskās personas maksātnespējas procesu un fiziskās personas maksātnespējas procesu skaitu. Lai sabiedrība varētu realizēt savu kontroli, pārskatāmā veidā tiks publicēta informācija par administratora administrētajiem maksātnespējas procesiem. Konkrēti juridiskās personas maksātnespējas procesa un fiziskās personas maksātnespējas procesa subjekti netiks identificēti.  Maksātnespējas procesu ilgums tiks atspoguļots atsevišķi juridiskās personas maksātnespējas procesiem un atsevišķi fiziskās personas maksātnespējas procesiem. Tiks publicēts katra administratora lietvedībā bijušo maksātnespējas procesu ilgums. Šobrīd nevienā reģistrā vai informācijas sistēmā netiek apkopota informācija par maksātnespējas procesu ilgumu, līdz ar to, lai nodrošinātu Maksātnespējas likuma 12.2 panta pirmās daļas 7. punktā noteikto ziņu publicitāti, šo aprēķinu veiks Sistēma, rēķinot no dienas, kad tiesa pieņem lēmumu par juridiskās personas maksātnespējas procesa un fiziskās personas maksātnespējas procesa pasludināšanu, līdz dienai, kad tiesa pieņem lēmumu par juridiskās personas maksātnespējas procesa vai fiziskās personas maksātnespējas procesa izbeigšanu.  Maksātnespējas kontroles dienests, izmantojot Sistēmas veikto aprēķinu, publicē administratora lietvedībā bijušo izbeigto juridiskās personas maksātnespējas procesu un izbeigto fiziskās personas maksātnespējas procesu skaita sadalījumu pa ilgumiem:  1. līdz sešiem mēnešiem;  2. no sešiem mēnešiem līdz vienam gadam;  3. no viena gada līdz diviem gadiem;  4. no diviem gadiem līdz četriem gadiem;  5. virs četriem gadiem.  Tādējādi sabiedrība pārskatāmā veidā iegūs informāciju par konkrētā administratora vadīto maksātnespējas procesu ilguma rādītājiem. Tādējādi būs viegli salīdzināmi administratoru darbības rezultāti. Minētie periodi tika izvēlēti, ņemot vērā vidējos iespējamos juridiskās personas maksātnespējas procesa un fiziskās personas maksātnespējas procesa ilgumus. Būtiski, ka maksātnespējas procesu ilguma rādītāji tiks atsevišķi norādīti par juridiskās personas maksātnespējas procesiem un atsevišķi par fiziskās personas maksātnespējas procesiem, jo katrā no minēto procesu veidiem šie rādītāji ir vērtējami atšķirīgi, ņemot vērā attiecīgā maksātnespējas procesa veida īpatnības.  Noteikumu projektā noteikts, ka ziņas par administratoru (tostarp, par viņa lietvedībā bijušajiem maksātnespējas procesiem) publicē par laika periodu, sākot no 2008. gada 1. janvāra, kad tika izveidots maksātnespējas reģistrs. Līdz brīdim, kad darbu pilnvērtīgi uzsāks Sistēma, ziņu par administratoru un par viņa lietvedībā bijušajiem maksātnespējas procesiem pirmavots ir maksātnespējas reģistrs.  Maksātnespējas kontroles dienests publicē noteikumu projektā noteiktās ziņas par administratoriem, kuriem pēc 2018. gada 30. jūnija ir derīgs sertifikāts vai amata apliecība, nākotnē arī saglabājot vēsturisko informāciju par šiem administratoriem.  *Ziņas par administratoru darbības rezultātiem*  Ņemot vērā Maksātnespējas likuma 12.2 panta otrajā daļā noteikto, ka ziņas par administratoru darbības rezultātiem publicē negrozītā veidā atbilstoši administratora darbības pārskatā norādītajam, Maksātnespējas kontroles dienests publicēs noteiktas ziņas no administratora administrētā maksātnespējas procesa noslēguma darbības pārskata negrozītā veidā.  Noteikumu projektā paredzēts, ka tiks publicētās tās administratoru darbības pārskatos iekļautās ziņas, kuras atspoguļo administratora veikto darbību rezultātus attiecīgajā maksātnespējas procesā un tādējādi veido administratora darbības rezultatīvos rādītājus. Līdz ar to tiks publicētas ziņas no tiem administratora iesniegtajiem noslēguma darbības pārskatiem, kas iesniegti pēc tam, kad juridiskās personas maksātnespējas process ir izbeigts vai fiziskās personas maksātnespējas procesa bankrota procedūra ir izbeigta vai pabeigta. Ņemot vērā fiziskās personas datu aizsardzības jomu regulējošo normatīvo aktu prasības, ziņas no administratora iesniegtajiem noslēguma darbības pārskatiem tiks publicētas, neidentificējot konkrētu fiziskās personas maksātnespējas procesa subjektu. Savukārt, publicējot ziņas no administratora iesniegtajiem noslēguma darbības pārskatiem, juridiskās personas maksātnespējas procesa subjekti tiks identificēti, jo uz tiem neattiecas fiziskās personas datu aizsardzības jomu regulējošo normatīvo aktu prasības. Vienlaikus ziņas par konkrētu maksātnespējas procesu, tostarp, maksātnespējas procesa subjektu, ir pieejamas maksātnespējas reģistrā.  Maksātnespējas kontroles dienests publicē ziņas no administratora iesniegtajiem noslēguma darbības pārskatiem, kas iesniegti, sākot ar 2016. gada 30. aprīli, kad stājās spējā Ministru kabineta 2016. gada 19. aprīļa noteikumi Nr. 247 "Noteikumi par maksātnespējas procesa administratora darbības pārskatu un tā aizpildīšanas kārtību".  Lai nodrošinātu datu kvalitāti, Maksātnespējas kontroles dienests 2018. gada 1. jūlijā ziņas par administratoru darbības rezultātiem publicē no administratora noslēguma darbības pārskatiem, kas iesniegti līdz 2017. gada 31. decembrim. Savukārt Maksātnespējas kontroles dienests līdz 2019. gada 1. februārim Sistēmā publicē ziņas no administratora noslēguma darbības pārskatiem, kas iesniegti no 2018. gada 1. janvāra līdz 2018. gada 31. decembrim.  *Ziņas par uzraugošo personu*  Pamatojoties uz Maksātnespējas likuma 12.2 panta pirmās daļas 1. punktā noteikto, Maksātnespējas kontroles dienests par uzraugošo personu publicē tās vārdu, uzvārdu, kā arī kontaktinformāciju, norādot Maksātnespējas likuma 36. panta pirmās daļas 6. punktā minēto informāciju. Līdzīgi kā tas noteikumu projektā ir noteikts attiecībā uz kontaktinformāciju, ko publicē par administratoriem, arī attiecībā uz uzraugošo personu kontaktinformāciju ir noteikts, ka tiks publicēts uzraugošās personas faksa numurs, ja tāds būs ierakstīts maksātnespējas reģistrā.  Ņemot vērā, ka atbilstoši Maksātnespējas likuma 36. pantam informācija par uzraugošo personu, tostarp tās kontaktinformācija, tiek ierakstīta maksātnespējas reģistrā pie attiecīgā tiesiskās aizsardzības procesa, tad var būt situācijas, kurās vienai uzraugošajai personai dažādos tiesiskās aizsardzības procesos ir norādīta atšķirīga kontaktinformācija. Proti, ja uzraugošā persona ir iecelta vairākos tiesiskās aizsardzības procesos un attiecībā uz katru, no tiem ir norādījusi citu kontaktinformāciju, tad Maksātnespējas kontroles dienests publicēs visas ziņas par personas norādīto kontaktinformāciju. Publicējot uzraugošās personas kontaktinformāciju, tiks norādīts, kurā tiesiskās aizsardzības procesa lietā maksātnespējas reģistrā ir norādīta konkrētā kontaktinformācija. Maksātnespējas kontroles dienests Sistēmā publicēs kontaktinformāciju par uzraugošās personas lietvedībā esošajiem tiesiskās aizsardzības procesiem. Ja uzraugošās personas lietvedībā nav neviena tiesiskās aizsardzības procesa, publicē to kontaktinformāciju, kas norādīta maksātnespējas reģistrā par uzraugošās personas pēdējo uzraudzīto tiesiskās aizsardzības procesu.  Papildus Maksātnespējas kontroles dienests atbilstoši Maksātnespējas likuma 12.2 panta pirmās daļas 1. punktam publicē ziņas par uzraugošās personas iegūto izglītību un kvalifikāciju. Ņemot vērā, ka ne Maksātnespējas likumā, ne kādā citā normatīvajā aktā nav paredzēts uzraugošās personas pienākums sniegt Maksātnespējas kontroles dienestā ziņas par savu izglītību un kvalifikāciju, tad tā ir uzraugošās personas izvēle, vai sniegt šo informāciju. Atbilstoši Maksātnespējas likuma 50. panta trešās daļas 4. punktam uzraugošajai personai ir tiesības informāciju par iegūto izglītību un kvalifikāciju iesniegt elektroniski Maksātnespējas kontroles dienestā.  Ņemot vērā, ka iestāde ir atbildīga par tās mājaslapā publicēto informāciju, tad pirms ziņu par uzraugošās personas izglītību un kvalifikāciju publicēšanas, Maksātnespējas kontroles dienests pārbauda, vai uzraugošā persona informāciju ir norādījusi korekti, atbilstoši Maksātnespējas likuma 50. panta trešās daļas 4. punktam, un informācijas izklāstā nav ietverta neattiecināma informācija (tajā skaitā par fizisko personu, naidu kurinošas ziņas u.c. nepublicējamas ziņas). Ja Maksātnespējas kontroles dienests konstatē, ka uzraugošās personas iesniegtā informācija saskaņā ar normatīvajiem aktiem nav publicējama, tas piecu darbdienu laikā no brīža, kad Maksātnespējas kontroles dienestā ir saņemtas ziņas par izglītību un kvalifikāciju, informē uzraugošo personu par konstatētajiem trūkumiem un lūdz tos novērst Maksātnespējas kontroles dienesta noteiktajā termiņā, bet ne agrāk kā trīs darbdienu laikā. Ja uzraugošā persona nenovērš Maksātnespējas kontroles dienesta konstatētos trūkumus, Maksātnespējas kontroles dienests nepublicē ziņas par konkrētās uzraugošās personas izglītību un kvalifikāciju. Ņemot vērā, ka tikai uzraugošajai personai ir ziņas par savu izglītību un kvalifikāciju, un šo ziņu sniegšana ir uzraugošās personas izvēle, ja iesniegtas nepilnīgas ziņas, Maksātnespējas kontroles dienests ziņas publicē tādā apjomā, kādā tās ir iesniegtas.  Saskaņā ar Maksātnespējas likuma 12.2 panta pirmās daļas 8. punktu Maksātnespējas kontroles dienests publicē ziņas par praktizēšanas laiku uzraugošās personas statusā. Šobrīd nevienā reģistrā vai informācijas sistēmā netiek apkopota informācija par uzraugošās personas praktizēšanas laiku, līdz ar to, lai nodrošinātu Maksātnespējas likuma 12.2 panta pirmās daļas 8. punktā noteikto ziņu publicitāti, šo aprēķinu veiks Sistēma.  Ņemot vērā, ka tiesa ieceļ uzraugošo personu konkrētā tiesiskās aizsardzības procesā, tad uzraugošās personas praktizēšanas laiks tiek rēķināts periodos, kad uzraugošā persona ir vai ir bijusi iecelta uzraugošās personas statusā konkrētā tiesiskās aizsardzības procesā. Saskaņā ar noteikumu projektu praktizēšanas laiku uzraugošās personas statusā rēķina no dienas, kad uzraugošā persona iecelta tiesiskās aizsardzības procesā, līdz dienai, kad uzraugošā persona atcelta no tiesiskās aizsardzības procesa vai tiesiskās aizsardzības process izbeigts. Ja uzraugošajai personai ir vai ir bijuši vairāki secīgi tiesiskās aizsardzības procesi, tad to ilgumus summē. Ja uzraugošajai personai ir vai ir bijuši vairāki tiesiskās aizsardzības procesi, kas norisinājās vienlaicīgi, tad praktizēšanas laika noteikšanai ņem vērā periodu, kurā uzraugošā persona ir bijusi iecelta vismaz vienā tiesiskās aizsardzības procesā.  Lai uzraugošās personas praktizēšanas ilgums būtu trešajām personām pēc iespējas pārskatāmāks, saskaņā ar noteikumu projektu praktizēšanas laiks uzraugošās personas statusā tiek atspoguļots gan periodos, gan dienās.  Atbilstoši Maksātnespējas likuma 12.2 panta pirmās daļas 4. punktam Maksātnespējas kontroles dienests publicē ziņas par uzraugošo personu uzraudzīto tiesiskās aizsardzības procesu skaitu. Saskaņā ar noteikumu projektu Maksātnespējas kontroles dienests publicē uzraugošās personas lietvedībā esošo un bijušo tiesiskās aizsardzības procesu skaitu. Papildus saskaņā ar Maksātnespējas likuma 12.2 panta pirmās daļas 5. un 6. punktu Maksātnespējas kontroles dienests publicē uzraugošās personas lietvedībā bijušo tiesiskās aizsardzības procesu skaitu, atsevišķi izdalot tiesiskās aizsardzības procesus, kas izbeigti, pasludinot juridiskās personas maksātnespējas procesu un kas izbeigti ar tiesiskās aizsardzības procesa pasākuma plāna izpildi. Tāpat tiks publicēts to tiesiskās aizsardzības procesu skaits, no kuriem uzraugošā persona ir atcelta. Norādītais attiecas uz visiem tiesiskās aizsardzības procesiem, neatkarīgi no tā, cik ilgi uzraugošā persona attiecīgo tiesiskās aizsardzības procesu ir uzraudzījusi.  Noteikumu projektā noteiktās Maksātnespējas kontroles dienesta tīmekļvietnē publiskojamās ziņas par administratoru vai uzraugošo personu ir publiski pieejamas visu administratora un uzraugošās personas darbības laiku un vēl divus gadus divus gadus no dienas, kad administrators ir atcelts vai atbrīvots no amata vai divus gadus no dienas, kad izbeigti visi uzraugošās personas lietvedībā esošie un bijušie tiesiskās aizsardzības procesi. Divu gadu termiņš tika izvēlēts, jo saskaņā ar Maksātnespējas likuma 16.2 panta pirmo daļu administratora kvalifikācijas periods ir divi gadi. Turklāt, ņemot vērā biežās izmaiņas normatīvajā regulējumā, divi gadi ir posms, kura laikā, aktīvi nepraktizējot, persona saglabā visaugstāko profesionālo kvalifikāciju un nezaudē savas profesionālās prasmes, tādējādi divu gadu termiņš ir attiecināms arī uz uzraugošo personu.  Noteikumu projektā paredzētās ziņas par uzraugošo personu publicē par laika periodu, sākot ar 2017. gada 1. jūliju, kad saskaņā ar Maksātnespējas likuma pārejas noteikumu 47. punktu tika ieviests uzraugošās personas tiesiskais regulējums. Ziņu par uzraugošo personu un viņu lietvedībā esošajiem un bijušajiem tiesiskās aizsardzības procesiem pirmavots ir maksātnespējas reģistrs. Izņēmums ir ziņas par uzraugošās personas izglītību un kvalifikāciju, kuru pirmavots ir uzraugošā persona. Attiecīgi publicē arī ziņas par uzraugošās personas pārkāpumiem, kas konstatēti ar lēmumiem, kas pieņemti, sākot no 2017. gada 1. jūlija, un ir stājušies spēkā.  *Ziņas par uzraugošās personas un administratora darbības pārkāpumiem*  Saskaņā ar Maksātnespējas likuma 12.2 panta pirmās daļas 3. punktu Maksātnespējas kontroles dienests publicē ziņas par administratoru un uzraugošo personu darbības pārkāpumiem, kurus konstatē tiesa, Maksātnespējas administrācija vai disciplinārlietu komisija. Ņemot vērā, ka tiesas, Maksātnespējas kontroles dienesta un disciplinārlietu komisijas lēmumi var saturēt informāciju par trešajām personām (tostarp, fiziskām personām), tad saskaņā ar noteikumu projektu tiks publicēts kopējais tiesas, Maksātnespējas kontroles dienesta vai disciplinārlietu komisijas spēkā stājušos lēmumu skaits attiecībā uz konkrēto administratoru vai uzraugošo personu.  Maksātnespējas kontroles dienesta nodarbinātie, saņemot tiesas nolēmumu, izvērtēs, vai nolēmumā tiesa ir konstatējusi pārkāpumu administratora vai uzraugošās personas darbībā. Ja tiesa nolēmumā konstatēja pārkāpumu, tad Maksātnespējas kontroles dienests nepieciešamo informāciju par konkrēto nolēmumu ievadīs Sistēmā un brīdī, kad nolēmums būs stājies spēkā, Sistēma informāciju par šo tiesas nolēmumu publicēs. Proti, pieskaitīs to publicējamo nolēmumu skaitam. Maksātnespējas kontroles dienests publicē to Maksātnespējas kontroles dienesta lēmumu skaitu, ar kuriem konstatēti pārkāpumi administratora vai uzraugošās personas darbībā, kas pieņemti, veicot preventīvo uzraudzību, izskatot sūdzības, veicot pārbaudes prakses vietās, kā arī tos, kas pieņemti administratīvā pārkāpuma lietvedības ietvaros.  Tiks publicēts disciplinārlietu komisijas pieņemto lēmumu skaits, kas pieņemti saskaņā ar Maksātnespējas likuma 31.6 panta pirmās daļas 1., 2., 4. un 6. punktu. Proti, tiek skaitīti tie lēmumi, kur disciplinārlietu komisijas ir konstatējusi pārkāpumus administratora vai uzraugošās personas darbībā.  Atbilstoši noteikumu projektam ziņas ir publiski pieejamas divus gadus no lēmuma spēkā stāšanās dienas, kas ir saistīts ar Maksātnespējas likuma 16.2 panta pirmajā daļā noteikto kvalifikācijas periodu. Papildus norādāms, ka saskaņā ar Likumprojekta 21. pantu, ar kuru noteikts papildināt IV1 nodaļu ar 31.10 pantu, ja divu gadu laikā no dienas, kad uzlikts disciplinārsods, nav konstatēts, ka disciplināri sodītā tiesiskās aizsardzības procesa uzraugošā persona vai administrators izdarījis jaunu disciplinārpārkāpumu, tiesiskās aizsardzības procesa uzraugošā persona vai administrators atzīstams par disciplināri nesodītu. Izņēmums ir lēmumi par administratīvā pārkāpuma konstatēšanu, kas ir publiski pieejami vienu gadu no lēmuma spēkā stāšanās dienas. Proti, saskaņā ar Latvijas Administratīvo pārkāpumu kodeksa 38. pantu, ja administratīvi sodītā persona gada laikā no dienas, kad beigusies soda izpildīšana, nav izdarījusi jaunu administratīvo pārkāpumu, tā atzīstama par administratīvi nesodītu.  Ziņas par tiesas nolēmumiem, kā arī par Maksātnespējas kontroles dienesta un disciplinārlietu komisijas konstatētajiem pārkāpumiem publicē par laika periodu, sākot ar 2017. gada 6. janvāri, kad stājās spēkā grozījumi Maksātnespējas likumā, ar kuriem uzsākts ieviest administratoru profesionālo reformu (tostarp, ieviests administratoru kvalifikācijas eksāmens, kā arī disciplināratbildība). Ņemot vērā minēto, arī pārkāpumu uzskaitījums tiks sākts, ņemot vērā nolēmumus, kas pieņemti sākot ar 2017. gada 6. janvāri, un kas ir stājušies spēkā.  Maksātnespējas likumā ietvertais tiesiskais regulējums par informācijas publiskošanu Maksātnespējas kontroles dienesta tīmekļvietnē stājas spēkā 2018. gada 1. jūlijā (Maksātnespējas likuma pārejas noteikumu 52. punkts). Līdz ar to noteikumu projektā noteikts, ka tajā ietvertais regulējums stāsies spēkā 2018. gada 1. jūlijā.  Noteikumu projektā ietvertās ziņas tiks publicētas, izmantojot Sistēmu, tādējādi noteikumu projektā tiks izmantotas ziņas, kas tiks apkopotas, izmantojot jaunu informācijas tehnoloģiju – Sistēmu, kuras regulējums atbilstoši Maksātnespējas likuma pārejas noteikumu 51. punktam stājas spēkā 2018. gada 1. jūlijā. |
| 3. | Projekta izstrādē iesaistītās institūcijas un publiskas personas kapitālsabiedrības | Maksātnespējas kontroles dienests (Tieslietu ministrija). |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts pozitīvi ietekmē visu sabiedrību kopumā, jo tajā noteiktās informācijas publiskošana paredzēta, lai vairotu maksātnespējas procesu uzticamību visā sabiedrībā kopumā. Tāpat sabiedrība Maksātnespējas kontroles dienesta tīmekļvietnē pieejamās ziņas varēs izmanot pētniecībā, sniedzot vērtīgas atziņas par maksātnespējas procesu un tiesiskās aizsardzības procesu norisi Latvijā.  Noteikumu projekts pozitīvi ietekmēs administratorus - ar noteikumu projektā noteikto ziņu publicēšanu tiks vairota uzticība godprātīgo administratoru darbam.  Noteikumu projekts pozitīvi ietekmēs uzraugošās personas, jo uzraugošajām personām būs iespēja iesniegt publicēšanai Maksātnespējas kontroles dienesta tīmekļvietnē informāciju par savu kvalifikāciju, kā arī tiks publicēti uzraugošo personu darbības rezultāti, līdz ar to vairojot iespēju uzraugošajām personām potenciāli tikt ieceltām tiesiskās aizsardzības procesos.  Noteikumu projekts arī pozitīvi ietekmēs Maksātnespējas kontroles dienestu, jo iespējams ar noteikumu projekta minēto ziņu publicēšanu palielināsies sabiedrības kontrole pār maksātnespējas procesu un tiesiskās aizsardzības procesu norisi, kas savukārt motivēs administratorus un uzraugošās personas savā darbībā ievērot normatīvos aktus. Līdz ar to Maksātnespējas kontroles dienests potenciāli varētu saņemt mazāk sūdzību par administratoru vai uzraugošo personu rīcību. Papildus, ņemot vērā, ka noteiktas ziņas kļūst publiski pieejamas, iespējams samazināsies saņemto iesniegumu skaits par informācijas pieprasīšanu par konkrētu administratoru vai uzraugošo personu profesionālo darbību, kas ļaus iestādei savus resursus novirzīt uzraudzības īstenošanai. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka ar noteikumu projektu tiks nodrošināts lielāks maksātnespējas procesu un tiesiskās aizsardzības procesu caurspīdīgums, dodot iespēju kreditoriem aktīvāk sekot līdzi maksātnespējas procesu un tiesiskās aizsardzības procesu norisei, noteikumu projekts pozitīvi ietekmēs uzņēmējdarbības vidi.  Ar noteikumu projektu tautsaimniecības vide tiks pozitīvi ietekmēta, jo, publicējot noteikumu projektā noteiktās ziņas, tiks veidoti priekšnoteikumi, lai sabiedrība varētu efektīvi īstenot kontroli pār administratoru un uzraugošo personu profesionālo darbību. Gan administratora, gan uzraugošās personas pienākums ir nodrošināt maksātnespējas procesa vai tiesiskās aizsardzības procesa efektivitāti, un nodrošināt šo procesu likumīgu norisi, cita starpā ievērojot Maksātnespējas likuma 6. panta 7. punktā nostiprināto atklātības principu. Līdz ar noteikumu projekta regulējumu tiks informēta sabiedrība par maksātnespējas procesu un tiesiskās aizsardzības procesu norisi, kā arī administratoru un uzraugošo personu darbības rādītājiem. Līdz ar to tiks sekmēta uzticība administratoriem un uzraugošajām personām un tādējādi arī maksātnespējas procesam un tiesiskās aizsardzības procesam kopumā, pozitīvi ietekmējot sabiedrības un tautsaimniecības attīstību.  Noteikumu projekts būtiski nepalielinās Maksātnespējas kontroles dienesta administratīvo slogu, jo Maksātnespējas kontroles dienesta tīmekļvietnē tiks publicētas ziņas no Sistēmas. Papildus administratīvās darbības Maksātnespējas kontroles dienestam jāveic pārbaudot uzraugošās personas iesniegto informāciju par tās iegūto izglītību vai kvalifikāciju. Jāņem vērā, ka uzraugošajai ir personai tiesības, nevis pienākums iesniegt šīs ziņas Maksātnespējas kontroles dienestam, tādējādi nevar paredzēt, cik uzraugošās personas izvēlēsies šādu informāciju sniegt. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Noteikumu projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju ieinteresētajām personām izteikt viedokli, noteikumu projekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" 2018. gada 14. maijā ievietots Maksātnespējas administrācijas tīmekļvietnē (http://www.mna.gov.lv/lv/link\_part\_186/link\_part\_187/), Tieslietu ministrijas tīmekļvietnē (https://www.tm.gov.lv/lv/cits/pazinojums-par-lidzdalibas-iespejam-noteikumu-projekta-maksatnespejas-kontroles-dienesta-timeklvietn), kā arī Valsts kancelejas tīmekļvietnē (https://www.mk.gov.lv/content/ministru-kabineta-diskusiju-dokumenti). |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1apakšpunktu sabiedrības pārstāvjiem bija iespēja līdzdarboties, rakstiski sniedzot viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Ņemot vērā, ka noteikumu projektā ietvertais regulējums stājas spēkā 2018. gada 1. jūlijā, noteikumu projekts tiks virzīts izskatīšanai Valsts sekretāru sanāksmē pirms ir noslēdzies termiņš priekšlikumu sniegšanai sabiedrības līdzdalības īstenošanas ietvaros. Vienlaikus, ja Maksātnespējas administrācija līdz 2018. gada 28. maijam saņems atzinumus par noteikumu projektu, kas iesniegti, izmantojot sabiedrības līdzdalības institūtu, Maksātnespējas administrācija iesniegtos atzinumus izvērtēs un nepieciešamības gadījumā precizēs noteikumu projektu.  Papildus Maksātnespējas administrācija informēs iestādes galvenos sadarbības partnerus – nevalstiskās organizācijas, par noteikumu projekta izsludināšanu Valsts sekretāru sanāksmē, aicinot institūcijas sniegt savu atzinumu par noteikumu projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Maksātnespējas kontroles dienests un Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projektu netiek paplašinātas vai sašaurinātas Maksātnespējas kontroles dienesta un Tiesu administrācijas funkcijas, un noteikumu projekta izpilde neietekmē tajā esošos cilvēkresursus.  Nav nepieciešama jaunu institūciju izveide vai esošo reorganizācija. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Paturska 67099103

[Karina.Paturska@mna.gov.lv](mailto:Karina.Paturska@mna.gov.lv)

1. Tirgus un sabiedriskās domas pētījumu centra "SKDS" veiktā aptauja "Uzskati par ar maksātnespējas procesu un tiesiskās aizsardzības procesu saistītajiem jautājumiem". Pieejams: <https://www.tm.gov.lv/files/l1_MjAxNi9TYWJpZWRyaWJhcyBsaWR6ZGFsxKtiYS9BdHNrYWl0ZV9UTV8xMl8yMDE1X01MLlBERg/2016/Sabiedribas%20lidzdal%C4%ABba/Atskaite_TM_12_2015_ML.PDF> [aplūkots 2018. gada 21. maijā]. [↑](#footnote-ref-1)
2. Ārvalstu investoru padomes Latvijā un profesionālo pakalpojumu uzņēmuma "Deloitte" veiktais pētījums "Ļaunprātīgi maksātnespējas procesa riski Latvijā". Pieejams: <https://www.ficil.lv/wp-content/uploads/2017/04/16-04-06-FICIL-Insolvency-Abuse.pdf> [aplūkots 2018. gada 21. maijā]. [↑](#footnote-ref-2)